KIRJALLINEN KYSYMYS E-0919/01 esittäjä(t): Rosa Díez González (PSE) ja María Sornosa Martínez (PSE) komissiolle. Päätöksen 647/96/EY (aidsiin sairastuneiden syrjinnän estävät toimet) liitteen täytäntöönpano Espanjassa.



Virallinen lehti nro 340 E , 04/12/2001 s. 0123 - 0124



KIRJALLINEN KYSYMYS E-0919/01 esittäjä(t): Rosa Díez González (PSE) ja María Sornosa Martínez (PSE) komissiolle (28. maaliskuuta 2001) Aihe: Päätöksen 647/96/EY (aidsiin sairastuneiden syrjinnän estävät toimet) liitteen täytäntöönpano Espanjassa Espanjan hallitus tiukensi viime vuoden maaliskuussa antamallaan asetuksella huomattavasti aids-potilaiden sairaseläkkeiden myöntämisperusteita. Tämän takia 11 000:sta eläkettä saavasta seropositiivisesta henkilöstä yli sata on menettänyt eläkeoikeutensa. Ennen kyseisen asetuksen voimaantuloa työkyvyttömyys aidsin takia myönnettiin immunologisen järjestelmän CD4-solujen lukumäärän ja potilaan sairastamien paikallisinfektioiden perusteella. Viime vuoden maaliskuusta lähtien huomio kiinnitetään muihin tekijöihin ja erityisesti sairaalakäyntien lukumäärään. Retrovirusten määrää vähentävien yhdistelmälääkkeiden ilmestymiseen saakka potilaan CD4-solujen lukumäärä harvoin palautui, joten invaliditeetti pysyi muuttumattomana, eikä se vaikuttanut työkyvyttömyysasteeseen, joten potilaan oikeus saada etuuksia säilyi(1). Sairastuneiden tueksi perustetun Apoyo Positivo -yhdistyksen mukaan invaliditeetin myöntämisperusteiden muuttaminen ja vaatimus siitä, että vuodessa on vähimmäismäärä sairaalakäyntejä, ovat itse asiassa tiukentamassa ehtoja saada 40 000 pesetan eläke, joka on monille seropositiivisille ainoa tulonlähde. Päätöksellä 647/96/EY(2), joka on parhaillaan tarkistettavana, perustettiin yhteisön toimintaohjelma aidsin ja muiden tarttuvien tautien ehkäisemiseksi. Sen tavoite on HIV-tartunnan saaneiden henkilöiden avustaminen ja syrjinnän torjuminen (1 artiklan 3 kohdan D alakohta), ja liitteiden mukaan pyritään erityisesti estämään heihin kohdistuva syrjintä. - Katsooko komissio, että Espanjan hallituksen hyväksymässä uudessa asetuksessa säädetyt toimet ovat päätöksen 647/96/EY vastaisia? - Aikooko komissio ottaa yhteyttä Espanjan viranomaisiin saadakseen tietoa seropositiivisten kansalaisten tukien myöntämisperusteiden muuttumisesta? (1) Voimassa olevan lainsäädännön mukaan potilaat, joilla on vähemmän kuin 200 CD4 solua (kategoria C3), ovat 65-prosenttisesti työkyvyttömiä, joten heillä on oikeus sairaseläkkeeseen. Vastaavasti potilaat, joilla on yli 500 CD4 solua (kategoria C1), eivät ole oikeutettuja eläkkeeseen. (2) EYVL L 95, 16.4.1996, s. 16. David Byrnen komission puolesta antama vastaus (30. toukokuuta 2001) Aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla vuosiksi 1996-2000 29. maaliskuuta 1996 annetulla Euroopan parlamentin ja neuvoston päätöksellä N:o 647/96/EY(1) edistetään toimia, joilla pyritään välttämään aidsiin sairastuneisiin kohdistuvaa syrjintää. Komissio tukee alan merkittäviä projekteja, jotka tarjoavat lisäarvoa Euroopan yhteisössä. Toisaalta sairauksien hoidosta ja sairaudesta johtuvan työkyvyttömyyden toteamisessa käytettävistä perusteista päätetään jäsenvaltioissa. Espanjan hallituksen päätös muuttaa työkyvyttömyyden toteamisessa käytettäviä perusteita ja sisällyttää niihin vaatimus sairaalakäyntien vuotuisesta vähimmäismäärästä ei siis ole ristiriidassa päätöksen N:o 647/96/EY säännösten kanssa. Näin ollen komissio ei aio ottaa yhteyttä Espanjan viranomaisiin tutkiakseen kyseistä asiaa. (1) EYVL L 95, 16.4.1996.